**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 25.08.2019, ora 08.00 –26.08.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 26.08.2019, ora 7.00**

**RÂURI**

**Debitele au fost, în general, staționare**, exceptând cursurile inferioare ale Moldovei și Ialomiței unde au fost în scădere ușoară.

 S-au produs creșteri izolate de debite pe unele râuri ca urmare a precipitațiilor căzute în interval.

 Debitele se situează, în general, la valori cuprinse între 30-100% din mediile multianuale lunare, mai mari pe cursurile inferioare ale Jiului și Vedei şi mai mici pe unele râuri din bazinele hidrografice: Tur, Crasna, Crișul Negru (Valea Roșie, Holod, Teuz), Arieș, Târnava Mare, Timiș, Bârzava, Moraviţa, Caraș, Nera, Putna, Rm. Sărat, Bârlad, pe cursul superior al Siretului, cursul inferior al Bistriței, pe râul Tazlău, pe unii afluenți ai Someșului Mic (Lonea, Fizeș), Oltului superior și mijlociu (Râul Negru-Reci, Covasna, Ghimbăşel, Homorod, Breaza, Hârtibaciu), Argeșului superior (Arefu, Vâlsan, Râul Doamnei) şi pe afluenţii Prutului.

 În interval au fost emise **6 ATENŢIONĂRI HIDROLOGICE** pentru fenomene imediate.

 Nivelurile pe râuri la stațiile hidrometrice se situează sub **COTELE DE ATENȚIE.**

**Debitele vor fi, în general, staționare.**

 Sunt posibile creşteri izolate de niveluri şi debite pe unele râuri mici din zonele de deal şi munte datorită precipitaţiilor prognozate.

 Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 25.08 – 26.08.2019 a fost în scădere, având valoarea de 2700 m3/s, sub media multianuală a lunii august (4300 m3/s).

În aval de Porţile de Fier debitele au fost în scădere pe sectorul Gruia – Giurgiu, în creștere pe sectorul Oltenița – Hârșova și relativ staționare pe sectorul Vadu Oii – Tulcea.

**Debitul la intrarea în ţară** (secţiunea Baziaş) va fi în staţionar (2700 m3/s).

În aval de Porţile de Fier debitele vor în creștere la Gruia, în scădere pe sectorul Calafat – Oltenița și relativ staționare pe sectorul Călărași – Tulcea.

**2.** **Situaţia meteorologică în intervalul 25.08.2019, ora 08.00 –26.08.2019, ora 06.00**

**În ţară,** vremea a fost călduroasă în cea mai mare parte a țării, caniculară la amiază, local în sud și sud-est și izolat în vest și nord-vest. Cerul a fost variabil, cu înnorări temporar accentuate după orele amiezii, când s-au semnalat averse care au avut și caracter torențial și descărcări electrice, local în zonele de deal și de munte și pe arii mai restrânse în rest, exceptând Dobrogea. Cantitățile de apă primite până la ora încheierii prezentului raport au depășit punctiform 25 l/mp în Munții Apuseni și în Moldova, până la 76 l/mp la Ivești (județul Galați). Au fost consemnate căderi de grindină la Târgu Ocna, Polovragi și în București (din surse externe). Vântul a suflat slab și moderat, cu unele intensificări în sud-estul teritoriului, dar de scurtă durată și în timpul ploilor. Temperaturile maxime s-au încadrat între 27 de grade la Sulina și 37 de grade la Calafat și București-Filaret, iar la ora 06.00, valorile termice se încadrau între 10 grade la Miercurea Ciuc și 26 de grade la Oravița și Sulina.

*Indicele temperatură-umezeală (ITU) a atins și a depășit pragul critic de 80 de unități al disconfortului termic, pe arii relativ extinse în Muntenia și Dobrogea, local în Oltenia și în jumătatea de sud a Moldovei și izolat în Banat, Crișana și Maramureș.*

***Observaţii:***de ieri de la ora 06.00 au fost în vigoare **54 de mesaje, ce au vizat fenomene meteorologice periculoase imediate** emise după cum urmează:

- **8 avertizări cod portocaliu:** 3 de SRPV Bacău, 2 de SRPV Sibiu, 2 de SRPV Craiova și 1 de CNPM pentru Muntenia;

- **46 atenționări cod galben:** 10 de SRPV Bacău, 8 de SRPV Cluj Napoca, 8 de CNPM pentru Muntenia și respectiv SRPV Timișoara, 7 de SRPV Sibiu și 5 de SRPV Craiova*.*

**La Bucureşti,** vremea a fost în continuare călduroasă, caniculară după-amiază, când și indicele temperatură - umezeală (ITU) a depășit pragul critic de 80 de unități. Cerul a fost mai mult senin dimineața și noaptea, dar a prezentat înnorări temporar accentuate spre seară, când au fost averse, frecvente descărcări electrice și intensificări de scurtă durată ale vântului. În unele cartiere, ploile au avut și caracter torențial și au fost consemnate căderi de grindină (din surse externe). Temperatura maximă a fost de 37 de grade la Filaret și 35 de grade la Afumați și Băneasa, iar la ora 06.00 se înregistrau 21 de grade la Afumați și 22 de grade la Filaret și Băneasa.

**3. Prognoza meteorologică în intervalul 26.08.2019, ora 08.00 –27.08.2019, ora 08.00**

**În ţară,** vremea va fi călduroasă, local caniculară după-amiază în sud-estul și sudul țării, unde și indicele temperatură-umezeală (ITU) va atinge și va depăși ușor pragul critic de 80 de unități. Cerul va fi variabil, cu înnorări temporar accentuate îndeosebi după orele amiezii în zonele de deal și de munte, precum și în vestul, centrul și nordul teritoriului, unde vor fi averse ce vor avea și caracter torențial și se vor semnala descărcări electrice. Izolat cantitățile de apă vor depăși 20 l/mp și vor fi condiții de grindină, cu o probabilitate mai ridicată în zona Carpaților Meridionali și Orientali. Vântul va sufla slab și moderat, cu unele intensificări în cursul zilei în regiunile sudice și sud-estice, iar de scurtă durată și în timpul ploilor. Temperaturile maxime se vor încadra între 26 și 36 de grade, cu cele mai ridicate valori în Lunca Dunării, iar cele minime vor fi cuprinse între 14 și 23 de grade, mai coborâte în estul Transilvaniei, unde vor fi condiții de ceață.

**La Bucureşti,** vremea va fi călduroasă, caniculară la amiază, când indicele temperatură - umezeală (ITU) va depăși ușor pragul critic de 80 de unități. Cerul va fi variabil, iar vântul va sufla în general moderat, ziua, apoi va slăbi în intensitate. Temperatura maximă va fi în jur de 35 de grade, iar cea minimă de 19...20 de grade, mai scăzută în zona preorășenească.

 ***II. CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

**ABA Dobrogea Litoral** informează că plaja din zona de nord şi de sud a staţiunii Olimp, judeţul Constanţa, este curată, în urma verificării din 25.08.2019. Nu s-au mai înregistrat depuneri de reziduuri de vopsea la linia ţărmului. Calitatea apei de îmbăiere nu a fost afectată. Cantitatea, de reziduuri amestec cu nisip, colectată este de cca 1,50 kg. ABADL va monitoriza linia țarmului.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 22.08.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei**

**GNM CJ Constanţa** informează despre un **incendiu de vegetaţie uscată, la 25.08.19, ora 13.44, în loc. Târgușor, zona căii ferate, spre Mânăstirea Caşin, jud Constanţa. Suprafaţa afectată 120 ha, 10 traverse cale ferată, 1 ha pădure pin afectat de căldura radiantă**. Cauza incendiului a fost o ţigară aruncată neglijent fără a fi stinsă. Incendiul a fost localizat şi stins la ora 19.05, cu 5 autospeciale ale ISU Dobrogea.

 **3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 22.08.2019 - 23.08.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**